
[bookmark: TextBodyBegin]Európsky parlament,
[bookmark: _Hlk228352863]–	so zreteľom na Chartu základných práv Európskej únie, najmä na jej články o ľudskej dôstojnosti, práve na život, slobode prejavu, právach dieťaťa, právach obetí, súkromí komunikácie a ochrane osobných údajov,
–	so zreteľom na Dohovor Organizácie Spojených národov o právach dieťaťa,
–	so zreteľom na článok 83 ods. 1 a 2 Zmluvy o fungovaní Európskej únie (ZFEÚ),
–	so zreteľom na smernicu Európskeho parlamentu a Rady 2011/93/EÚ z 13. decembra 2011 o boji proti sexuálnemu zneužívaniu a sexuálnemu vykorisťovaniu detí a proti detskej pornografii, ktorou sa nahrádza rámcové rozhodnutie Rady 2004/68/SVV[footnoteRef:1], [1:  	Ú. v. EÚ L 335, 17.12.2011, s. 1, ELI: http://data.europa.eu/eli/dir/2011/93/oj. ] 

–	so zreteľom na smernicu Európskeho parlamentu a Rady 2012/29/EÚ z 25. októbra 2012, ktorou sa stanovujú minimálne normy v oblasti práv, podpory a ochrany obetí trestných činov a ktorou sa nahrádza rámcové rozhodnutie Rady 2001/220/SVV[footnoteRef:2] (smernica o právach obetí), [2:  	Ú. v. EÚ L 315, 14.11.2012, s. 57, ELI: http://data.europa.eu/eli/dir/2012/29/oj. ] 

–	so zreteľom na smernicu Európskeho parlamentu a Rady (EÚ) 2018/1808 zo 14. novembra 2018, ktorou sa mení smernica 2010/13/EÚ o koordinácii niektorých ustanovení upravených zákonom, iným právnym predpisom alebo správnym opatrením v členských štátoch týkajúcich sa poskytovania audiovizuálnych mediálnych služieb (smernica o audiovizuálnych mediálnych službách) s ohľadom na meniace sa podmienky na trhu[footnoteRef:3], [3:  	Ú. v. EÚ L 303, 28.11.2018, s. 69, ELI: http://data.europa.eu/eli/dir/2018/1808/oj. ] 

–	so zreteľom na smernicu Európskeho parlamentu a Rady (EÚ) 2024/1385 zo 14. mája 2024 o boji proti násiliu na ženách a domácemu násiliu[footnoteRef:4], [4:  	Ú. v. EÚ L, 2024/1385, 24.5.2024, ELI: http://data.europa.eu/eli/dir/2024/1385/oj. ] 

–	so zreteľom na nariadenie Európskeho parlamentu a Rady (EÚ) 2022/2065 z 19. októbra 2022 o jednotnom trhu s digitálnymi službami a o zmene smernice 2000/31/ES (akt o digitálnych službách)[footnoteRef:5], [5:  	Ú. v. EÚ L 277, 27.10.2022, s. 1, ELI: http://data.europa.eu/eli/reg/2022/2065/oj. ] 

–	so zreteľom na nariadenie Európskeho parlamentu a Rady (EÚ) 2024/1689 z 13. júna 2024, ktorým sa stanovujú harmonizované pravidlá v oblasti umelej inteligencie a ktorým sa menia nariadenia (ES) č. 300/2008, (EÚ) č. 167/2013, (EÚ) č. 168/2013, (EÚ) 2018/858, (EÚ) 2018/1139 a (EÚ) 2019/2144 a smernice 2014/90/EÚ, (EÚ) 2016/797 a (EÚ) 2020/1828 (akt o umelej inteligencii)[footnoteRef:6], [6:  	Ú. v. EÚ L, 2024/1689, 12.7.2024, ELI: http://data.europa.eu/eli/reg/2024/1689/oj. ] 

–	so zreteľom na usmernenia Komisie z 10. októbra 2025 k opatreniam na zabezpečenie vysokej úrovne súkromia, bezpečnosti a ochrany maloletých osôb na internete v súlade s článkom 28 ods. 4 nariadenia (EÚ) 2022/2065[footnoteRef:7], [7:  	Ú. v. EÚ C, C/2025/5519, 10.10.2025, ELI: http://data.europa.eu/eli/C/2025/5519/oj. ] 

–	so zreteľom na oznámenie Komisie z 10. februára 2026 s názvom Akčný plán proti kybernetickému šikanovaniu – „V bezpečí online, silnejší spolu“ (COM(2026)0071),
–	so zreteľom na správu Komisie z 25. novembra 2025 s názvom Cyberbullying – Insights from science, policy and legislation (Kybernetické šikanovanie – poznatky z vedy, politiky a právnych predpisov),
–	so zreteľom na oznámenie Komisie z 11. mája 2022 s názvom Digitálne desaťročie pre deti a mládež: nová Európska stratégia vytvárania lepšieho internetu pre deti (stratégia BIK+) (COM(2022)0212),
–	so zreteľom na oznámenie Komisie z 9. decembra 2021 s názvom Inkluzívnejšia Európa s vyššou mierou ochrany: rozšírenie zoznamu trestných činov v EÚ o nenávistné prejavy a trestné činy páchané z nenávisti (COM(2021)0777) a k nemu pripojený návrh rozhodnutia Rady,
–	so zreteľom na svoje uznesenie z 18. januára 2024 o rozšírení zoznamu trestných činov v EÚ o nenávistné prejavy a trestné činy páchané z nenávisti[footnoteRef:8], [8:  	Ú. v. EÚ C, C/2024/5733, 17.10.2024, ELI: http://data.europa.eu/eli/C/2024/5733/oj. ] 

–	so zreteľom na vnútroštátne právne predpisy proti kybernetickému šikanovaniu vrátane írskeho zákona o kybernetickom šikanovaní (tzv. zákon Coco),
–	so zreteľom na prejav Jackie Foxovej – matky Coco Foxovej – v Európskom parlamente 10. marca 2026 pri príležitosti Medzinárodného dňa žien,
–	so zreteľom na Stratégiu Komisie pre rovnosť LGBTIQ+ osôb na roky 2026 – 2030 z 8. októbra 2025 (COM(2025)0725),
–	so zreteľom na svoje uznesenie z 26. novembra 2025 o ochrane maloletých na internete[footnoteRef:9], [9:  	Ú. v. EÚ C, C/2026/1708, 24.4.2026, ELI: http://data.europa.eu/eli/C/2026/1708/oj. ] 

–	so zreteľom na článok 136 ods. 2 a 4 rokovacieho poriadku,
A.	keďže kybernetické šikanovanie je správanie, ktoré sa prejavuje prostredníctvom digitálnych technológií a ktorého hlavným zámerom alebo výsledkom je opakované alebo neustále ponižovanie, sociálne vylúčenie, zneužívanie a obťažovanie ľudí alebo ubližovanie ľuďom, najmä deťom alebo mladým ľuďom;
B.	keďže kybernetické šikanovanie je čoraz väčším problémom, ako sa uznáva v Akčnom pláne Komisie proti kybernetickému šikanovaniu; keďže 18,3 % detí na celom svete zažilo kybernetické šikanovanie prostredníctvom elektronických správ alebo príspevkov v sociálnych médiách; keďže v Európe približne 1 zo 6 detí vo veku 11 až 15 rokov uvádza, že bolo obeťou kybernetického šikanovania; keďže v rokoch 2018 až 2022 sa počet dospievajúcich, ktorí zažili kybernetické šikanovanie, zvýšil o štvrtinu u chlapcov a takmer o štvrtinu u dievčat; keďže za posledných päť rokov zostáva kybernetické šikanovanie hlavným dôvodom na kontaktovanie liniek pomoci centier pre bezpečnejší internet;
C.	keďže v prieskume Eurobarometra o digitálnom desaťročí z roku 2025 sa zistilo, že 92 % občanov EÚ považuje za naliehavo potrebné, aby verejné orgány konali v záujme ochrany detí na internete pred kybernetickým šikanovaním a obťažovaním, s dôrazom na naliehavú potrebu koordinovaných opatrení na prevenciu, riešenie a zmierňovanie škodlivých účinkov kybernetického šikanovania vo všetkých členských štátoch;
D.	keďže kybernetické šikanovanie sa neúmerne dotýka osôb, ktoré sú zraniteľné vo viacerých ohľadoch, a to vrátane žien a dievčat, LGBTIQ+ osôb, mladých ľudí, detí so zdravotným postihnutím, detí z menšinového prostredia, migrantov a rasizovaných mladých ľudí, pričom tieto prekrývajúce sa dôvody diskriminácie znásobujú utrpenú ujmu;
E.	keďže kybernetické šikanovanie a obťažovanie vrátane zneužívania na základe obrazu majú pre obete, najmä maloleté osoby, vážne a trvalé dôsledky vrátane psychickej ujmy, sociálneho odcudzenia a v extrémnych prípadoch aj úmrtia;
F.	keďže kybernetické šikanovanie sa musí v mnohých prípadoch chápať ako forma rodovo motivovaného násilia, a to aj pokiaľ ide o šírenie intímnych záberov bez súhlasu, koordinované nenávistné kampane a útoky na ženy vo verejnom živote; keďže umelá inteligencia dodáva kybernetickému šikanovaniu nový, nebezpečný rozmer, pričom sa zameriava predovšetkým na ženy a deti;
G.	keďže kybernetické šikanovanie má cezhraničný rozmer, pretože k nemu často dochádza na platformách sociálnych médií, v aplikáciách na zasielanie správ, herných prostrediach a iných online priestoroch; keďže kybernetické šikanovanie sa ukazuje ako jedna z najvýznamnejších hrozieb pre bezpečnosť a pohodu maloletých a mladých ľudí na internete v rámci EÚ;
H.	keďže na úrovni EÚ ani na medzinárodnej úrovni neexistuje spoločne dohodnuté právne vymedzenie kybernetického šikanovania; keďže v členských štátoch pretrváva značná právna fragmentácia, pokiaľ ide o vymedzenie kybernetického šikanovania a súvisiace tresty, čo vedie k rozdielnym úrovniam ochrany obetí a právnej neistote orgánov presadzovania práva;
I.	keďže viacero členských štátov zaviedlo cielené trestnoprávne ustanovenia na riešenie kybernetického šikanovania; keďže vnútroštátne právne predpisy, ako napríklad írsky zákon Coco, sa snažia riešiť škodlivé správanie na internete vrátane šírenia intímnych záberov bez súhlasu a závažného kybernetického obťažovania; keďže Komisia 9. decembra 2021 navrhla doplniť „trestný čin z nenávisti“ do zoznamu európskych trestných činov v zmysle článku 83 ods. 1 ZFEÚ; keďže tento návrh zatiaľ nezískal potrebnú jednohlasnú podporu členských štátov;
J.	keďže predsedníčka Komisie vo svojom prejave o stave Únie v roku 2025 oznámila, že zvolá panel odborníkov, ktorí poskytnú poradenstvo v oblasti bezpečnosti detí na internete a potenciálnych vekových obmedzení prístupu k sociálnym médiám; keďže sa očakáva, že spolupredsedovia podajú predsedníčke Komisie správu o svojich zisteniach a odporúčaniach do leta 2026;
K.	keďže obchodný model niektorých online platforiem podnecuje šírenie nenávistného obsahu, čo prispieva k nebezpečnému online prostrediu pre maloleté osoby, ženy, LGBTIQ+ osoby a iné menšiny; keďže Komisia začala na základe aktu o digitálnych službách niekoľko vyšetrovaní proti veľmi veľkým poskytovateľom online služieb v súvislosti s kybernetickým šikanovaním a obťažovaním;
Akčný plán Komisie proti kybernetickému šikanovaniu
1.	víta Akčný plán Komisie proti kybernetickému šikanovaniu ako rámec na boj proti kybernetickému šikanovaniu, a to vrátane jeho navrhovaného vymedzenia, ktoré umožní koherentné štatistické posúdenie a výmenu najlepších postupov, a prísnejšie vykonávanie a presadzovanie súčasných právnych predpisov;
2.	víta, že Akčný plán proti kybernetickému šikanovaniu sa zameriava na prevenciu a digitálnu gramotnosť ako na účinné dlhodobé nástroje; vyzýva Komisiu a členské štáty, aby investovali do digitálneho vzdelávania primeraného veku a do mediálnej gramotnosti s cieľom zabezpečiť, aby sa tieto zdroje dostali k deťom zo všetkých sociálno-ekonomických prostredí;
3.	opakuje svoju výzvu členským štátom, aby vypracovali komplexné národné plány boja proti kybernetickému šikanovaniu a stanovili účinné, primerané a odrádzajúce tresty za trestné činy kybernetického šikanovania, s prihliadnutím na závažnosť správania a zraniteľnosť obete;
4.	je presvedčený, že obete by mali mať možnosť nahlasovať kybernetické šikanovanie jednoduchým spôsobom; poznamenáva, že v Akčnom pláne proti kybernetickému šikanovaniu sa uvádza aplikácia na podporu bezpečnosti na internete zameraná proti kybernetickému šikanovaniu ako používateľsky ústretový a celoúnijný interoperabilný mechanizmus nahlasovania, vďaka ktorému sa centralizuje podávanie správ, koordinovaná podpora a zhromažďovanie dôkazov;
Trestné právo
5.	vyjadruje znepokojenie nad tým, že napriek legislatívnym a politickým opatreniam, ktoré boli prijaté na úrovni EÚ a jednotlivých členských štátov, kybernetické šikanovanie a zneužívanie na základe obrazu alebo videa v celej EÚ naďalej narastá, čo naznačuje, že existujúce nástroje vrátane povinností vyplývajúcich z aktu o digitálnych službách a harmonizácie podľa smernice o boji proti násiliu na ženách a domácemu násiliu nemusia postačovať na riešenie celého rozsahu a závažnosti tohto problému;
6.	konštatuje, že v Akčnom pláne proti kybernetickému šikanovaniu nie sú stanovené trestnoprávne opatrenia na úrovni EÚ;
7.	vyzýva Komisiu, aby posúdila potrebu harmonizovanejšieho prístupu na úrovni EÚ s cieľom vymedziť kybernetické šikanovanie; vyzýva Komisiu, aby preskúmala, či by sa kybernetické šikanovanie vrátane šírenia intímneho materiálu bez súhlasu malo na úrovni EÚ uznať za obzvlášť závažný trestný čin s cezhraničným rozmerom; opakuje, že podporuje doplnenie trestných činov z nenávisti, ktoré by mohli zahŕňať najzávažnejšie formy kybernetického šikanovania, do zoznamu európskych trestných činov podľa článku 83 ods. 1 ZFEÚ;
8.	zdôrazňuje, že nevyhnutnou súčasťou účinného boja proti kybernetickému šikanovaniu sú orgány presadzovania práva s dostatočnými zdrojmi vrátane primeraného personálneho obsadenia, technických odborných znalostí a IT infraštruktúry; vyzýva Komisiu a Europol, aby zvýšili vyšetrovacie kapacity členských štátov, a to aj na boj proti cezhraničnému kybernetickému šikanovaniu;
9.	vyzýva členské štáty, aby si vymieňali najlepšie postupy týkajúce sa ich právnych prístupov; zdôrazňuje, že úsilie by sa malo sústreďovať predovšetkým na opatrenia v oblasti prevencie, vzdelávania a zvyšovania povedomia zamerané na deti, rodičov a pedagógov, ako aj na digitálnu gramotnosť a restoratívne prístupy, najmä ak ide o maloleté osoby;
10.	požaduje urýchlené vykonanie a transpozíciu zrevidovanej smernice o právach obetí;
Online platformy a akt o digitálnych službách
11.	vyzýva Komisiu a členské štáty, aby zabezpečili, že platformy budú niesť zodpovednosť za predchádzanie kybernetickému šikanovaniu a boj proti nemu;
12.	poukazuje na to, že obchodný model niektorých online platforiem podnecuje šírenie nenávistného obsahu, a preto prispieva k čoraz nebezpečnejšiemu online prostrediu, najmä pre maloleté osoby, ženy, príslušníkov komunity LGBTIQ+ či iných menšín; zdôrazňuje úlohu hyperpersonalizovaných odporúčacích systémov, ktoré pretláčajú nenávistné prejavy a znižujú viditeľnosť menej kontroverzného obsahu;
13.	zdôrazňuje, že akt o digitálnych službách sa zaoberá niektorými aspektmi obťažovania a kybernetického šikanovania, a to najmä v článku 28, v ktorom sa už poskytovateľom ukladá povinnosť zaistiť vysokú úroveň súkromia, bezpečnosti a ochrany maloletých; v tejto súvislosti vyzdvihuje usmernenia Komisie v rámci aktu o digitálnych službách, v ktorých sa uvádza, ako môžu platformy zaistiť bezpečnosť maloletých pri využívaní svojich služieb; konštatuje, že veľmi veľké online platformy pri zavádzaní týchto opatrení do značnej miery zlyhali; vyzýva Komisiu a členské štáty, aby zintenzívnili presadzovanie článku 28 aktu o digitálnych službách a ustanovení aktu o digitálnych službách týkajúcich sa nahlasovania a prijímania opatrení, ktoré majú vplyv na ochranu obetí kybernetického šikanovania;
14.	vyzýva Komisiu, aby uzavrela prebiehajúce prípady presadzovania práva, začala vyšetrovanie akýchkoľvek porušení článku 28 aktu o digitálnych službách vrátane systémových rizík, ktoré predstavujú odporúčacie systémy, a dôsledne presadzovala povinnosť platforiem týkajúcu sa nahlasovania a odstraňovania obsahu; dôrazne odmieta akékoľvek pokusy o opätovné otvorenie aktu o digitálnych službách; poukazuje na to, že prístup výskumných pracovníkov podľa aktu o digitálnych službách má zásadný význam pre zabezpečenie tvorby právnych predpisov na základe dôkazov;
15.	vyzýva Komisiu, aby prijala kroky v nadväznosti na svoje oznámené usmernenia pre dôveryhodných oznamovateľov kybernetického šikanovania s cieľom objasniť ich úlohu v boji proti nezákonnému obsahu;
16.	vyjadruje poľutovanie nad tým, že v súčasnosti neexistuje právny rámec, ktorý by umožňoval odhaľovanie materiálu obsahujúceho sexuálne zneužívanie detí online, a vyzýva Komisiu, aby urýchlene prijala kroky na zabezpečenie toho, že sa zavedú mechanizmy dobrovoľného nahlasovania materiálu obsahujúceho sexuálne zneužívanie detí; zdôrazňuje, že platformy sú povinné zaistiť bezpečný digitálny priestor pre deti, ktorý rešpektuje ich základné práva a zaručuje ochranu údajov každému používateľovi;
Ďalšie opatrenia
17.	vyjadruje znepokojenie nad rastúcim využívaním umelej inteligencie na účely zneužívania vrátane vytvárania deepfakov, hlasového klonovania a vytvárania intímneho obsahu bez súhlasu; opakuje, že v rámci rokovaní o súhrnnom balíku opatrení v oblasti umelej inteligencie treba zakázať tzv. vyzliekacie aplikácie podľa aktu o umelej inteligencii; vyzýva poskytovateľov, aby bezodkladne splnili požiadavky stanovené v článku 50 aktu o umelej inteligencii, ktoré sa týkajú transparentnosti a používania vodoznaku, s cieľom zabezpečiť, aby bol obsah vytvorený umelou inteligenciou jasne označený a aby sa tak zmiernil škodlivý vplyv deepfakov, a to najmä na maloleté osoby;
18.	vyzýva Komisiu, aby posúdila, či sa existujúce povinnosti v oblasti posudzovania a zmierňovania rizík podľa práva EÚ náležite vzťahujú na prevádzkovateľov online hazardných hier, najmä tých, ktorí ponúkajú komunikačné prvky v reálnom čase, ktoré môžu maloletých vystaviť kybernetickému šikanovaniu;
19.	pripomína povinnosti podľa revidovanej smernice o audiovizuálnych mediálnych službách chrániť maloleté osoby pred nezákonným a škodlivým obsahom a všetkých používateľov pred obsahom podnecujúcim násilie alebo nenávisť; vyzýva Komisiu, aby monitorovala vykonávanie tejto smernice v členských štátoch;
20.	pripomína, že treba posilniť ochranu a podporu obetí kybernetického šikanovania; vyjadruje znepokojenie nad tým, že organizácie na podporu obetí sú pre nedostatok finančných prostriedkov v čoraz väčšom ohrození; vyzýva na zvýšené a udržateľné financovanie organizácií občianskej spoločnosti, liniek pomoci a služieb na podporu obetí z prostriedkov EÚ a na začlenenie opatrení na prevenciu kybernetického šikanovania a opatrení reakcie na kybernetické šikanovanie do vnútroštátnych stratégií v oblasti duševného zdravia s osobitným dôrazom na maloleté osoby a iné zraniteľné skupiny;
°
°     °
21.	poveruje svoju predsedníčku, aby postúpila toto uznesenie Rade, Komisii a vládam a parlamentom členských štátov.

